google/wiki40b huggingface dataset:
טוהר הדם

טוהר הדם (בספרדית: Limpieza de sangre, "לִימְפְּיֵסָה דֶה סַנְגְרֶה"; בפורטוגזית: Limpeza de sangue) היה מושג חוקי ומעמדי שנטבע בחצי האי האיברי לאחר השלמת הרקונקיסטה וגירוש היהודים והמוסלמים שסירבו להתנצר. הוא ציין מוצא בלעדי מ"נוצרים ישנים", אלה שלא היו מבין המומרים החשודים. טוהר הדם היה תנאי סף לקבלת זכויות והטבות שונות, והתגלגל גם אל מערכת הקאסטה באימפריה הספרדית שמעבר לים, שהופנתה לא כלפי צאצאי מומרים אלא כנגד הילידים המקומיים. בכך הפך העקרון של 'טוהר הדם', שהותווה על רקע דתי בעיקרו, לגילוי חשוב של פרוטו-גזענות. אכיפת הדרישה לבדיקה מעמיקה של אילן היוחסין התרככה מאוד כבר במאה ה-17, אם כי החוק האחרון לגבי טוהר הדם בוטל בספרד רק ב-1870.

רקע

עם סיום הרקונקיסטה ולאחר גירוש היהודים מספרד וגירוש המוסלמים ממנה, ובהמשך, לאחר הטבלת יהודי פורטוגל לנצרות בכפייה, היו ספרד ופורטוגל בראשית המאה ה-16, על פניו, נוצריות לחלוטין. עם זאת, צאצאי יהודים ומוסלמים שהמירו את דתם לנצרות, בין אם בכנות מלאה או אם בכוח החרב לא התקבלו באופן מלא בחברה הנוצרית.
מלבד סיבות חברתיות וכלכליות, נטען כלפי המומרים וצאצאיהם כי הם אינם נוצרים נאמנים וכי הם ממשיכים לקיים את דתם הקודמת בסתר (בהקשר היהודי ומנקודת המבט היהודית: אנוסים). אולם, החלוקה בין "נוצרים חדשים" ו"נוצרים ישנים" לא נסובה סביב שאלת האדיקות הדתית, אלא סביב מוצא.
בחיים החברתיים משמעות הריבוד הייתה שנוצרי ישן, ולו מפשוטי העם, יכול היה לתבוע את כבודו מנוצרי חדש. המסדרים הצבאיים-דתיים השונים חוקקו חוקי עזר שדרשו הוכחות לניקיון הדם מחבריהם. משפחות של נוצרים חדשים שזכו למוביליות חברתית מסוימת נאלצו להעצר בשלב מסוים, או להמשיך בדרכן כלפי מעלה בכחש, שוחד או באמצעות זיוף מסמכים המעידים על מוצא נוצרי בן מספר דורות.

היסטוריה

בקרב הבאסקים התפתחה הטענה לזכות כוללת לאידלגיה (hidalguía) - הדרגה הנמוכה של האצולה הספרדית - מכיוון שהכיבוש הערבי לא כלל את צפון ספרד ואת הטריטוריה הבאסקית. מכאן התפתחה האמונה כי הבאסקים שימרו את "טוהרם" המקורי, בעוד שכל שאר הספרדים חשודים בנישואי תערובת. אפילו הלאומיות הבאסקית מבית מדרשו של סבינו אראנה (Arana) במרוצת המאה ה-19 ביקשה לסנן את הבאסקים שנישאו נישואי תערובת לספרדים באמצעות רשימות של שמות משפחה באסקים מקוריים.
על אף ביטול חוקי טוהר הדם נמשכה האפליה במקומות מסוימים הרחק אל תוך המאה ה-20. במיורקה, למשל, נאסר על כומר שאבותיו היו נוצרים חדשים [בהקשר של מיורקה מדובר בשואטה (Xueta), צאצא למומרים ממיורקה] לומר את המיסה בקתדרלה עד לשנות ה-60.
רגדול (חתול)

רגדול (Ragdoll) הוא גזע של חתול הבית.

מבנה כללי

הרגדולים הם חתולים בעלי גוף שרירי ומראה מוצק. הם מגיעים לשיא גודלם רק אחרי שלוש שנים, והם גדולים יותר מרוב גזעי החתולים. משקלם של הזכרים מגיע ל-10 ק"ג, הנקבות קטנות יותר. פרוותו נחשבת לבינונית, סמיכה מאוד, אך מחייבת פחות תחזוקה וסירוק. עיניהם של כל הרגדולים כחולות.

אופי

הרגדולים הם בעלי אופי נינוח ושקט במיוחד. הם מתאימים לחיים בדירה עירונית ולא בחוץ. הם חברותיים מאוד לבני אדם ולכלבים, אינם פוחדים מזרים ואינם תוקפניים. הגזע זכה לשמו בעקבות רפיון שריריו כאשר מרימים אותו על הידיים, בהיותו באוויר הוא מתנהג כמו "בובת סמרטוטים" (Rag-Doll). את הרגדולים ניתן ללמד לעשות טריקים ופעולות שונות. קולם שונה מיללת חתול, ודומה יותר לקול בכי של תינוק. באופן כללי הרגדולים אינם "דברנים" וממעטים להשמיע קול. בגלל תכונה זו חשבו במשך שנים שאינם חשים כאב, מאוחר יותר הסתבר שזו טעות, הם פשוט לא משמיעים קולות של כאב.
תכונה ייחודית נוספת: הרגדול הוא היפו-אלרגני יחסית לחתולים אחרים, ולכן הפך לפופולרי בקרב אוכלוסיית האנשים האלרגיים לחתולים.
מול מעלותיו עומד תג מחיר של מאות דולרים והוא נחשב חתול לעשירים בלבד.
למרות מחירו הגבוה, התחבב הגזע על רבים והוא מבוקש בעולם וגם בישראל. בארץ קיימים מספר בתי גידול מקצועיים המגדלים חתולי רגדול.
תומאס טוכל

קריירה כשחקן

טוכל שיחק בקבוצת הנוער של מועדון העיר קרומבאך, ולאחר מכן עבר לקבוצת הנוער של אאוגסבורג שבבאווריה, המדינה בה גדל. ב-1992 עבר לשחק בקבוצת הבוגרים של שטוטגרטר קיקרס ששיחקה באותה עת בליגה השנייה, ושיחק כשמונה משחקים בלבד בעונתו הראשונה. בעונה שלאחר מכן לא שיחק כלל.
לאחר מכן הצטרף לקבוצה של העיר אולם מהליגה השלישית ושיחק שם ארבע עונות עד שנפצע בברך ופרש.

קריירה כמאמן

טוכל התחיל את קריירת האימון שלו בגיל 26 כמאמן שטוטגרט עד גיל 19, ולאחר חמש שנות אימון עבר לקבוצת הנעורים שלו, בתור מאמן אאוגסבורג ב' וכמנהל מקצועי של קבוצות הנוער של המועדון הבאוורי למשך שלוש שנים.
ב-3 באוגוסט 2009 חתם במיינץ 05 ושימש מאמן קבוצת הנוער. עם הקבוצה זכה טוכל באליפות, והחליף את המאמן יורן אנדרסן שפוטר רק שנה לאחר עזיבתו של יורגן קלופ בקבוצת הבוגרים. בתחילת עונת 2010/11 הוביל טוכל את מיינץ לשבעה ניצחונות רצופים בשבעת המחזורים הראשונים של העונה, רצף שכלל ניצחון חוץ על באיירן מינכן. בסיום אותה עונה סיימה מיינץ במקום החמישי, שהובילה אותה לאירופה. בעונת 2013/14 הוביל את הקבוצה למקום השביעי אחרי שהקבוצה לא הייתה רחוקה מהמקום שמוביל לליגת האלופות, למרות ההצלחה ביקש טוכל להשתחרר מחוזהו במיינץ באופן מיידי ועזב את הקבוצה ב-11 במאי 2014 למרות שמיינץ סירבה לשחרר אותו מחוזהו. מאזנו במיינץ 72 ניצחונות, 46 תוצאות תיקו ו-64 הפסדים.
ב-19 באפריל 2015, במהלך שנת השבתון של טוכל, הודיעה בורוסיה דורטמונד על החתמתו כמאמן הקבוצה בעונת 2015/16 לאחר הודעת יורגן קלופ שהודיע שיעזוב את הקבוצה בסוף העונה לאחר שבע שנים. ב-27 במאי 2017 זכה טוכל עם בורוסיה דורטמונד בגביע הגרמני לאחר ניצחון על איינטרכט פרנקפורט. לאחר שלושה ימים פוטר טוכל מתפקידו כמאמן דורטמונד, ובמקומו מונה פטר בוס.
ב-14 במאי 2018 טוכל מונה למאמן פריז סן-ז'רמן מהליגה הצרפתית.
קרן לאזרחי ישראל

קרן לאזרחי ישראל, המכונה גם קרן העושר, היא קרן שתוקם בהתאם לחוק קרן לאזרחי ישראל, התשע"ד-2014, שאושר בכנסת ב-14 ביולי 2014. מטרת הקרן מוצגת בסעיף 2 לחוק: הקרן תנהל את הכנסות המדינה מההיטל על רווחי נפט, המוטל מכוח חוק מיסוי רווחים ממשאבי טבע, בראייה כלכלית ארוכת טווח לשם השאתם ובמטרה לאפשר את המשך קיומה של הקרן לדורות רבים. הקרן תתחיל לפעול ב-1 בחודש שלאחר המועד שבו הגיעו הכנסות המדינה מההיטל לסכום העולה על מיליארד ש"ח.
מתז מים

מתז מים או ספרינקלר (באנגלית: Fire sprinkler או Sprinkler) הוא רכיב ממערכת כיבוי אש, המצוי בבניינים כחלק ממערכות הבטיחות באש המחויבות לפי תקנים. רכיב זה מתוכנן להמטיר מים בכל מצב בו הטמפרטורה בבניין עולה על הטמפרטורה שנקבעה עבורו מראש. כלומר, בעת שריפה המערכת מסייעת בכיבויה או לכל הפחות מאריכה את זמן המילוט מהבניין. מערכת כיבוי זו נפוצה בבניינים מודרניים.

דרך פעולה

במתז המים מורכב מכל, המכיל נוזל, החוסם כדור שסותם את הצינור. בעת עליית הטמפרטורות הנוזל מתפשט ומפוצץ את המיכל המאחסן אותו. עם התפוצצות המיכל הכדור משתחרר, ובעקבות כך אין דבר החוסם את פתח הצינור, והמים מומטרים.
רועי אדרי

ביוגרפיה

אדרי נולד בבאר שבע. החל לנגן בגיטרה ופסנתר בגיל צעיר. בתחילת התבגרותו עברה משפחתו להתגורר בלוס אנג'לס, ארצות הברית. שם החל להתחבר למוזיקת היפ הופ וראפ. בעקבות רעידות אדמה מקומיות חזר עם משפחתו לישראל.
בשנת 1992, בהיותו בן 14 הצטרף ללהקת היפ הופ בשם "סייד אפקט", בתור סולן. לבסוף הלהקה חתמה חוזה עם חברת איילנד דאף ג'אם מיוזיק גרופ. לאחר כמה שנים הלהקה עברה לניו יורק. עקב מות אחד מחבריה, התפרקה הלהקה.
בהמשך עבר ללונדון שם הופיע עם הרכבים שונים ברחבי המדינה ובאירופה. במשך שהותו בלונדון כתב שירים עבור הזמרת מיקה פריס .
בשנת 2005 חזר רועי לישראל., והחל בשיתוף פעולה עם סאבלימינל בסינגל "ילד רחוב". באותה שנה הנחה את התוכנית "דיבור צפוף" בערוץ 24, ובMTV ישראל.
בשנת 2006 הפיק] וכתב מוזיקה מקורית לסדרה "ילדות רעות".
בשנת 2007 הוציא אלבום העונה לשם "עד הסוף", עם אביתר בנאי, קובי אוז ושאנן סטריט.
בשנת 2008 החל בתהליך חזרה בתשובה.
בשנת 2012 השתתף בתוכנית "The Voice ישראל" .
בשנת 2014 ביצע, הפיק] וכתב מוזיקה מקורית לסדרה "ילדי גן החיות".
בשנת 2016 הפיק וכתב מוזיקה מקורית לסרטה של רמה בורשטיין "לעבור את הקיר".
הלחין ושר למוזיקת רקע בפרסומות עבור חברות ידועות כגון: פיוז טי, בזק ותנובה.
רועי כותב את שיריו בעברית ובאנגלית.

שיתופי פעולה

פרק זה לוקה בחסר. אנא תרמו לוויקיפדיה והשלימו אותו.
קירששטייניט

תכונות

נוסחת המבנה הכימי של קירששטייניט טהור היא CaFe⁺²SiO₄. הקירששטייניט יוצר תמיסה מוצקה (שורה איזומורפית, כלומר תרכובות דומות בהרכבן) עם המינרל מונטיצ'ליט העשיר במגנזיום (CaMgSiO₄), אף הוא חבר בקבוצת האוליבין.
כמו שאר המינרלים בקבוצת האוליבין, הקירששטייניט מתגבש במערכת האורתורומבית (חבורת סימטריות מרחבית Pbnm) כפי שמוצג באיור 1. היונים של הברזל מצויים באתר M1 והיונים של הסידן באתר M2. תא היחידה גדול יותר מתא היחידה של האוליבין נטול הסידן, הפאיאליט, והפרמטרים שלו הם: Å‏a=4.859 ‏, b=11.132Å‏, c=6.420Å.
הקירששטייניט מופיע בטבע בדרך כלל במקבצים גרגריים או חסרי צורה. הגבישים זעירים וגודלם עד 0.5 מ"מ. הקשיות של המינרל בינונית, 5.5-5 בסולם מוס, והמשקל הסגולי הוא 3.434.
אופטית המינרל הוא דו-צירי שלילי. מקדם השבירה של הקירששטייניט נע בין 1.67 ל-1.73. צבעם של גבישי הקירששטייניט הוא בדרך כלל ירוק בהיר או חסר צבע. פיסה דקה מנוסרת של קירששטייניט היא חסרת צבע.
המינרל נתגלה לראשונה ב-1957 בהר שאהרו (Shaheru), חרוט געשי כבוי על הר הגעש הפעיל ניאראגונגו, סמוך לעיר גומה במחוז קיבו ברפובליקה הדמוקרטית של קונגו, על ידי שאמה והייטונן (Sahama & Hytönen), זוג חוקרים מהמכון לגאולוגיה באוניברסיטת הלסינקי שבהלסינקי פינלנד. המינרל קרוי על שם ד"ר אגון קירששטיין (Egon Kirschstein), גאולוג גרמני שהיה חלוץ במחקר הגאולוגי באזור בו נתגלה המינרל ונהרג בקרבות שהתחוללו באזור במלחמת העולם הראשונה. הדגימה המקורית שנתנה את השם למינרל מצויה כיום במוזיאון המלכותי של מרכז אפריקה בטרבורן שבבלגיה.

מקור ותפוצה

בהר שאהרו הקירששטייניט נוצר בלבה של מליליט-נפליניט, במסיב טז'רן ברוסיה הקירששטייניט מופיע בסלעי סקארן גירניים. 
קירשטייניט הוא מינרל נדיר מאוד, ועד היום הוא אותר במקומות מועטים בעולם. המקומות לדוגמה בהם ניתן למצוא קירששטייניט כוללים את הר שאהרו (Shaheru), חרוט געשי כבוי על הר הגעש הפעיל ניאראגונגו, סמוך לעיר גומה במחוז קיבו ברפובליקה הדמוקרטית של קונגו (המקום שבו נתגלה המינרל לראשונה); באתר הניסויים הגרעינים נום איוונט (Gnome Event) במחוז אדי (Eddy) שבניו מקסיקו שבארצות הברית; במכרה וסלס (Wessels) בפרובינציית הכף הצפוני בדרום אפריקה; ובמסיב טז'רן מערבית לימת בייקל שברוסיה.
אתנוביולוגיה

אֶתְנוֹבִּיּוֹלוֹגְיָה (באנגלית: Ethnobiology) היא ענף מחקר אנתרופולוגי העוסק בשימוש וביחס של תרבויות אנושיות שונות לצמחים ולבעלי חיים. מטרת המחקר היא להבין את היחסים בין בני אדם,  ביוטה וסביבה מהתקופה הקדומה ועד ימינו. לימוד יחסים אלו נועד לענות על השאלות "כיצד ובאיזו צורה תרבויות אנושיות משתמשות בטבע, וכיצד ובאיזה אופן תרבויות אנושיות שונות תופסות את הטבע".

אֶתְנוֹזוֹאוֹלוֹגְיָה (Ethnozoology)

האתנוזאולוגיה מתמקדת ביחסים של בני-אדם וחיות לאורך ההיסטוריה. לימוד עיסוקיו של האדם בנושאים כגון צייד, דייג וגידול בעלי חיים. כיצד בעלי החיים נתפסים בעיני בני-האדם ומיקומם בעולם הרוחני והמוסרי.

אֶתְנוֹאֵקוֹלוֹגְיָה (Ethnoecology)

האנתואקולוגיה חוקרת כיצד תרבויות שונות מעצבות ותופסות את הסביבה. באופן מסורתי המחקר מתמקד בניתוח בלשני של המונחים לצמחים, לחיות, לסביבה ולתופעות אקולוגיות כדי לנסות להבין את המחשבה מאחורי התפיסה התרבותית שמשפיעה על ההתנהגות האנושית כלפי הסביבה.
פול סימור

קריירת משחק

סימור נולד וגדל בעיר טולדו שבאוהיו, ובין השנים 1945–1946 למד באוניברסיטת טולדו.
בשנת 1946 החל לשחק כדורסל מקצועי בקבוצת "טולדו ג'יפס" מליגת ה-NBL, ושנה לאחר מכן עבר לבולטימור בולטס מליגת ה-BAA. לאחר 22 משחקים בלבד עזב את בולטימור, אשר זכתה בלעדיו באליפות הליגה, ועבר לשחק עבור סירקיוז נשיונלס אשר השתתפה אז ב-NBL, ובעונת 1949/1950 עברה ל-NBA. בעונות 1953 עד 1955 השתתף במשחק האולסטאר לצד חברו לקבוצה דולף שייס, ובעונות 1954 ו-1955 אף נבחר לחמישייה השנייה של העונה. בעונת 1954/1955 קבע שיאי קריירה של 14.6 נקודות ו-6.7 אסיסטים בממוצע למשחק, וסייע לקבוצתו לזכות באליפות ה-NBA הראשונה בתולדותיה. לאחר 4 משחקים בעונת 1959/1960, שהייתה עונתו ה-13 כשחקן בסירקיוז, פרש סימור ממשחק.

קריירת אימון

לאחר 12 משחקים בעונת 1956/1957, בהיותו שחקן הקבוצה, החליף את אל סרבי כמאמן הראשי של הנשיונלס. לאחר כ-3 עונות וחצי בסירקיוז, במהלכן רשמה הקבוצה מאזן חיובי 155–124 (55.6%), פוטר סימור והוחלף על ידי אלכס האנום.
בעונת 1960/1961 עבר לאמן את סנט לואיס הוקס, והוביל אותה למאזן השני בטיבו בליגה, 51–28, ולהעפלה למעמד הגמר. בסדרת הגמר עצמה הפסידו ההוקס מול בוסטון סלטיקס בתוצאה 1–4, על אף יכולת מצוינת של קליף הייגן ובוב פטיט אשר קלעו לאורך הסדרה 29.4 ו-28.4 נקודות בממוצע למשחק, בהתאמה. לאחר שפתח את העונה העוקבת עם מאזן שלילי 5–9, פוטר סימור מתפקידו.
בעונת 1965/1966 אימן את בולטימור בולטס. בעונת 1967/1968 שימש כעוזר מאמן בדטרויט פיסטונס, ובמהלך העונה העוקבת מונה למאמן הראשי של הקבוצה והדריך אותה למאזן שלילי 22–38. מאזנן הכולל של הקבוצות אותן אימן סימור עומד על 271 ניצחונות ו-241 הפסדים (52.9%) בעונה הסדירה, ו-14 ניצחונות ו-21 הפסדים (40.0%) בשלבי הפלייאוף.
החברה הגאונה (מיני-סדרה)

הפקה

הסדרה היא הפקה משותפת של HBO ורשתות הטלוויזיה האיטלקיות RAI ו-TIMvision. זוהי ההפקה הראשונה של HBO שאינה בשפה האנגלית. מדיווחים שונים עולה כי תקציב ההפקה, שלא נחשף, הוא מבין הגבוהים שראתה תעשיית הטלוויזיה האירופאית. לדברי קוסטנזו: "[התקציב] נתן לנו את החופש לדייק מאוד בשחזור [המבנים]". שכונת העוני בה מתרחשת העלילה, בשטח כולל של 20,000 מטרים רבועים נבנתה במשך ארבעה חודשים, ומציגה חזות מדויקת של בלוק נפולטני משנות החמישים. לשם כך נבנו 14 בניינים, חנויות, דירותיהן של שתי הדמויות הראשיות וחזית של כנסייה. בהתאם לתיאורים בסדרת ה"רומאנים הנפוליטניים".
הצילומים לעונה הראשונה החלו בקיץ 2017 ונמשכו 29 שבועות בשבעה מוקדים שונים ברחבי נאפולי, קזרטה ולאטינה. ההתעקשות לצלם דווקא באיטליה נבעה מרצונה של HBO לשמר את האותנטיות של הדיאלקט הנפוליטני מסדרת הספרים, כפי שהתגלם בליהוק השחקנים לתפקיד. כך למשל, לתפקיד שתי החברות נבחנו לא פחות מ-9,000 מועמדות, כולן ילידות דרום איטליה ודוברות את הדיאלקט המסוים. לבסוף נבחרו ארבע ילדות חסרות ניסיון במשחק. בלהט המאמץ ללהק שחקנים צעירים דוברי הדיאלקט, נאלצו יוצרי הסדרה לרדת לרחובות נאפולי בחיפוש אחר ילדים ומתבגרים מקומיים. בסך הכל צוות ההפקה כלל 5000 ניצבים ו-150 שחקנים.
ב-4 בדצמבר 2018, הודיע HBO כי תמשיך לעונה שנייה ותתמקד בספר השני בטֶטְרָלוגיה, "הסיפור של שם-המשפחה החדש". זאת שלושה חודשים אחרי הודעת RAI האיטלקית כי בכוונתה לעבד את כל שלושת הכרכים הנותרים.

פרסים

הסדרה הייתה מועמדת לפרס איגוד מבקרי הקולנוע האמריקאי  לשנת 2019, בקטגוריה "סדרת הדרמה הטובה ביותר".
יום שמחת כהן

יום שמחת כהן (ביהדות ג'רבה ויהדות מרוקו) או יום שמחת כוהנים (ביהדות לוב) הוא יום חג יהודי-עממי המקובל במסורת יהדות צפון אפריקה בי"א בתשרי.

מקור המנהג

החג מבוסס על פרשנות לדברי חז"ל על מנהג הכהן הגדול בתום עבודת יום הכיפורים: "ויום טוב היה עושה לאוהביו בשעה שיצא בשלום מן הקודש" (משנה, מסכת יומא, פרק ז', משנה ד'); פרשנות זו מקבלת את התיאור "יום טוב" כפשוטו - יום שלם שנוהגים בו כעין חג.
לזכר חג זה, נהגו הכוהנים במדינות צפון אפריקה שלא לעשות מלאכה ביום שלמחרת יום הכיפורים, והיו עורכים בו משתאות וחגיגות ומארחים ידידים רבים בהתאם ליכולתו הכלכלית של כל אחד.
בעיר דבדו שהתייחדה בקהילת כוהנים גדולה, נקרא היום גם בכינוי "יום לגופראן". בג'רבה, אף היא עיר כהנים, נהגו להכין מערב יום הכיפורים תבשיל חצילים בשם "בראנייה". הנוסע היהודי בן המאה ה-19, יעקב ספיר, דיווח כי בני ישראל בהודו חגגו ביום זה חג בשם "שילה סאן" - יום שמחת כהן, ושבמשפחות מסוימות בבומביי נהגו ביום זה לערוך ביקורי נימוסין הדדיים.

מנהג דומה ביהדות אשכנז

מנהג דומה ל"יום שמחת כהן" המבוסס על אותו מקור, הוא מנהג חזני ראש השנה ויום הכיפורים, לקיים אסרו חג ליום הכיפורים ולעשות בו יום משתה ושמחה. מנהג זה מוזכר בספר המנהגים של קהילת וורמס שכתב שמש הקהילה ר' יוזפא שמש. הוא מציין שהייתה השתתפות של קופת הקהילה במימון המשתאות.
בקרב האשכנזים כונה היום: אין גאט'ס נאמען (למען האל), צו גאט'ס נאמען וכדומה, לציון העובדה שחזרו לומר בתפילה "האל הקדוש" לאחר עשרת ימי תשובה שבהם הייתה חתימת הברכה "המלך הקדוש".
שלמה בן-חיים

עיסוקיו בתחומי הרפואה

בן-חיים הוא בוגר בית הספר הריאלי העברי בחיפה בשנת 1975. במהלך לימודיו שם החל ללמוד פיזיקה בטכניון. התגייס לצה"ל במסגרת העתודה האקדמית ובשנת 1982 קיבל תואר דוקטור לרפואה M.D. בטכניון. במהלך שירותו הצבאי הקים בית חולים במרג' עיון שבדרום לבנון. בשנת 1987 קיבל תואר D.Sc. ברפואה. התמחה בקרדיולוגיה במחלקה הפנימית בבית החולים רמב"ם, ועבד כקרדיולוג. הועלה לדרגת פרופסור חבר לרפואה בתחומי הפיזיולוגיה והביופיזיקה בטכניון ופרופסור אורח באוניברסיטת הרווארד. הוא בעל רקע השכלתי גם בתחומי פיזיקה גרעינית ומדעי המחשב. במהלך מחקריו רשם כ-200 פטנטים והשתתף בכתיבת עשרות רבות של מאמרים ופרסומים מדעיים. בן חיים שימש כמדען הראשי של חברת ג'ונסון אנד ג'ונסון. הוא זכה בפרס יולודן על מחקרו.
בן-חיים הוא מהמייסדים של תוכנית עתידים ונמנה עם הוועד המנהל שלה.

חיים פרטיים

בן-חיים נשוי לפרופ' סימונה בן-חיים, רופאה ומרצה בקולג' האוניברסיטאי של לונדון. מתגורר בלונדון ובקיסריה, בווילה שרכש מארקדי גאידמק ב-2010 תמורת 47 מיליון ש"ח.
MD4

MD4 הוא אלגוריתם תמצות מסרים הרביעי בסדרה, שפיתח רונלד ריבסט מהמכון הטכנולוגי של מסצ'וסטס בשנת 1990. האלגוריתם הוא חלק ממשפחה של פונקציות גיבוב קריפטוגרפיות לבדיקת שלמות ונכונות הקלט. פלט האלגוריתם הוא באורך 128 סיביות. האלגוריתם השפיע על פיתוחים מתקדמים יותר כגון MD5, SHA, ו RIPEMD.
חולשתו של האלגוריתם הוצגה לראשונה על ידי דן בואר וסודלארס בכתב עת שהופיע ב-1991. באוגוסט 2004, דיווחו מדענים כי הצליחו ליצור התנגשויות ב-MD4 על ידי שימוש ב "התנגשויות יד" (התקפה על ידי התנגשויות ולא על ידי פונקציית הפוכה). כמו כן ההתקפה צלחה במציאת התנגשויות בפונקציות גיבוב חדשות יותר במשפחת MD4/MD5/SHA/RIPEMD. הזמן הממוצע למציאת התנגשות במחשב מודרני הוא כ-5 שניות.‏
וריאנט של MD4 ממומש כיום ברשת לשיתוף קבצים הפופולרית eDonkey2000/ eMule.

פונקציות גיבוב של MD4

המסר של 128 ביט (16 בתים) של MD4 כרגיל מיוצג על ידי 32 ספרות בבסיס הקסדצימלי. דוגמה לפנגרם עם הקוד MD4 שלו:
MD4("The quick brown fox jumps over the lazy dog") = 1BEE69A46BA811185C194762ABAEAE90
אפילו שינוי קטן בקלט יוביל לשינוי דרסטי בקוד ה MD4: למשל אם נשנה את האות d לאות c נקבל:
MD4("The quick brown fox jumps over the lazy cog") = B86E130CE7028DA59E672D56AD0113DF
הקוד של מחרוזת בגודל אפס תהיה:
MD4("") = 31D6CFE0D16AE931B73C59D7E0C089C0
לוון

היסטוריה וסמלים

השם "לוון" מוזכר לראשונה בשנת 891 כלווניום (Luvanium) או כלובן (Loven). משמעות שם המקום היא ככל הנראה "ביצה ביער". 
לוון ידועה בעיקר בזכות אוניברסיטת לוון, האוניברסיטה העתיקה ביותר בארצות השפלה שהוקמה בשנת 1425, ונחשבת עד היום לאחת האוניברסיטאות הטובות בבלגיה ובאירופה.

במלחמת העולם הראשונה נכנס הצבא הגרמני לעיר במסגרת הפלישה לבלגיה והעיר ניזוקה רבות. הגרמנים הרגו את ראש העיר, את רקטור האוניברסיטה ואת כל קציני המשטרה. ב-25 באוגוסט 1914 הציתו הגרמנים את ספריית האוניברסיטה בתגובה על התנגדות תושבי העיר לכיבוש. מאות אלפי ספרים וכתבי יד נדירים מהתקופה הגותית ומתקופת הרנסאנס אבדו ומחאה גדולה התעוררה בעולם. לאחר המלחמה נבנתה הספרייה מחדש בעזרת מימון אמריקני ובעזרת כספי הפיצויים מגרמניה.

בשנת 1968, כחלק ממאבק השפה, החלק דובר הצרפתית התפצל מהחלק הפלמי, והקים אוניברסיטה נפרדת במתחם הנקרא לוון החדשה (Louvain-la-Neuve) בשטח ולוניה. 
בשנת 1975, לרגל יובל ה-550 להקמת האוניברסיטה, העניקה האוניברסיטה לעיר את הפסל פונסקה. הפסל הפך במהרה לאחד מסמלי העיר.
לוון מוכרת גם בזכות מבשלות הבירה הרבות שבה, וביניהן סטלה ארטואה, השייכת כיום לתאגיד InBev הבינלאומי לבירה, שלוון היא מקום מושבו והוא אחד מהמעסיקים הגדולים בעיר.
משה אפרים נבון

ביוגרפיה

נולד בירושלים בשנת 1848 (ה'תר"ח) למשפחת הרבנים והעסקנים נבון. בצעירותו למד ערבית וטורקית, ובהמשך הקנתה לו השליטה בשפות אלו מעמד נכבד אצל המשפחות הערביות בירושלים.
כשבגר נישא לשרה, אחותו של הרב יעקב מאיר.
בשנת 1896 (ה'תרנ"ו) החל לשמש כשופט בבית המשפט בירושלים מטעם העירייה, ובשנת 1906 (ה'תרס"ו) נבחר לשמש כתובע הכללי בירושלים, וכיהן במשרות אלו עד לשנת 1916 (ה'תרע"ו).
נודע כנדבן, ובשל היותו חשוך ילדים, אימץ מספר ילדות יתומות. שימש במשך כ-30 שנה כחבר ועד העדה הספרדית בירושלים ויו"ר החברא קדישא ובית העלמין של העדה עד לשנת 1910 (ה'תר"ע).
הלך לעולמו ב-22 בינואר 1918 (ט' בשבט ה'תרע"ח).
סבו היה הרב יהודה נבון, ובן דודו היה יוסף נבון.
מיילדת

מיילדת היא אשת-מקצוע שתפקידה העיקרי הוא ליילד תינוקות תוך שמירה על בריאות התינוק והיולדת. רוב המיילדות הפרטיות מסייעות ליולדת ולמשפחתה בחודשים שלפני הלידה ובשבועות שאחריה, באמצעות השגחה רפואית, ייעוץ הנוגע למהלך הלידה, תמיכה נפשית, הדרכה בהנקה נכונה וכו'.

היסטוריה

הלידה נתפסה בעבר כהוויה נשית. היא התנהלה בבית היולדת כאשר מלוות אותה נשים, בנות המשפחה. המיילדת הייתה אשה מבוגרת שלה ניסיון ביילוד. מקצוע המיילדת עבר מאם לבתה או מתוך התלוות למיילדת ותיקה.

אטימולוגיה

בשפות רבות המילה "מיילדת" מורכבת מהמילים "עם האישה" או "עם האם" - באנגלית midwife, בלטינית cum-mater, ובספרדית ופורטוגזית comadre. בשפות אחרות קרויה המיילדת "אישה חכמה" - בצרפתית sage-femme, ובגרמנית weise frau או Hebamme.

בישראל

עד אמצע המאה ה-19 פעלו בארץ ישראל מיילדות לא מוסמכות שיילדו יהודיות, מוסלמיות ונוצריות. לא היה עליהן כל פיקוח עד שבשנת 1888 הממשל התורכי פרסם תקנה שרק בעלי דיפלומות רשאיות לעסוק במיילדות ועל הדיפלומות להישלח לקושטא הבירה לבדיקה. אולם תקנה זו לא נאכפה. נשים המשיכו ללדת בביתם עם תנאי תברואה ירודים בעזרת מיילדות לא מוסמכות כאשר תמותת היילודים והיולדות הייתה גבוהה.
היו אז בארץ כמה סוגים של מיילדות: "דאיות" - מיילדות ערביות ללא הכשרה וללא רישוי; מיילדות ערביות ויהודיות שעברו הכשרה קצרה וקיבלו רישיון; ומיילדות מוסמכות בעלות דיפלומה ממוסד מוכר באירופה. גם המיילדות המוסמכות יילדו את הנשים בביתן, אך הקפידו יותר על תנאי התברואה.
בתחילת המאה ה-20 נוסדו בתי חולים בערים והוקצו בהם מיטות ליולדות. בשנת 1929 פורסמה פקודת המיילדות על ידי השלטון הבריטי. בפקודה לא ניתנה עדיפות למיילדות המוסמכות לעומת מיילדות מורשות (אך לא מוסמכות). מכיוון שהכשרתן לא תוגמלה בלידות הבית התחילו המיילדות המוסמכות לעבוד גם בחדרי היולדות בבית החולים בנוסף להמשך היילוד בבתי היולדות. 
עם התקדמות הרפואה המודרנית במאה ה-20, עבר מוקד הלידה מבית היולדת לבית יולדות או למחלקת יולדות בבית חולים כללי. פקודת המיילדות בה הסדירה את עבודת המיילדות. בפקודה זו נאמר שהמיילדת רשאית לטפל באשה בכל הקשור בהריון ובלידה. בתיקונים מאוחרים יותר לחוק נקבע כי האחראי על הלידה הפך להיות הרופא המיילד ולא המיילדת. לפיכך, ההחלטה להיעזר כיום במיילדת כאשת-המקצוע העיקרית בלידה כוללת גם החלטה באשר למעורבותם של רופאים בלידה ובאשר לשימוש במכשירים רפואיים סטנדרטיים.

בית-חולים

המיילדת היא אחות מוסמכת בעלת תואר אקדמי שלמדה בקורס על-בסיסי במיילדות ועברה מבחן ממשלתי המקנה לה רישיון מיילדת. היא פועלת כחלק מצוות רפואי מלא, ועבודתה נתונה לסמכותם של הרופאים הבכירים.
פיל צימרמן

פועלו

צימרמן היה הראשון להפיץ בפומבי מנגנון הצפנה-אסימטרית (מבוססת מפתח ציבורי). הפעולה הובילה לכך שרשויות המכס בארצות הברית הובילו במשך שלוש שנים חקירה פלילית נגד צימרמן, משום שכאשר הוציא לאור בחינם ב-1991 את תוכנת PGP דרך האינטרנט הפר את הגבלות ארצות הברית בנוגע לתוכנות הצפנה. לאחר ביטול ההאשמות מצד הממשל בסוף שנת 1996, יסד צימרמן את PGP Inc. החברה נמכרה לחברת הענק Network Associates בדצמבר 1997 וצימרמן כיהן בחברה במשך שלוש שנים כחבר הנהלה. ב-2002 נקנתה PGP שנית, הפעם על ידי חברת PGP Corporation, שם צימרמן מועסק כיועץ-מומחה.
בתחילת שנת 2006 החל צימרמן בהפצת התוכנה Zfone המאפשרת ביצוע תקשורות שיחה קולית על גבי רשת האינטרנט (בפרוטוקול VoIP) תוך שימוש בהצפנה אסימטרית. מחלקת ההגנה של ארצות הברית שקלה להגיש תביעה נגד ההפצה שכן היא מקשה, ואף אינה מאפשרת במקרים מסוימים, ציתות לשיחות המתבצעות בארצות-הברית, דבר שמותר על פי חוק במספר מדינות שם.
צימרמן פעיל כיום ביוזמת אוניברסיטת סטנפורד, המרכז לחברה ואינטרנט.

תמיכה ציבורית

לאחר התביעה של רשויות המכס נגדו היו רבים שראו בצימרמן גיבור חופש המידע ולא אויב מדינה. רבים ראו בתביעה על שחרור קטע הקוד חוסר הבנה טכנולוגית מצד התביעה ועל כן יצאו במחאה. כאקט הפגנתי הועלו באינטרנט קטעי קוד קצרים בשפות תכנות דוגמת Perl, והופצו בקהילות קוד פתוח והאקרים ומשם הועברו להדפסה על פרטי לבוש וסטיקרים. מקרה קיצוני של התופעה היה קיעקוע קטע הקוד על זרוע אדם.
שימור שחלות

שימור שחלות הוא אחד ההליכים לשימור פוריות בקרב נשים המועמדות לטיפול כימותרפי או קרינתי. במהלכו מוקפא מקטע של רקמת שחלה.

התוויות

מטרתה של הקפאת רקמת שחלה היא לאפשר לנשים לשמר את פוריותן מעבר לגבול הטבעי של פוריות האישה, או במקרים בהם פוריות האישה עלולה להיות בסיכון בעקבות טיפולים אונקולוגיים. במקרה של חולות אונקולוגיות, היתרון בהליך זה הוא שאין צורך לעבור טיפול הורמונלי לגירוי השחלות, וההליך יכול להתבצע באופן מיידי. כמו כן, ההליך יכול להתבצע גם בנערות צעירות שטרם קיבלו את הווסת החודשי. ב-2016 דווח על מקרה ראשון בו ילדה אישה עובר בריא לאחר שעברה תהליך זה בילדותה, בגיל 9. הליך זה יכול להיות פתרון עבור נערות הסובלות מכשל שחלתי מוקדם.

הליך

רקמת שחלה המכילה אלפי זקיקים לא בשלים נלקחת מהשחלה בניתוח לפרוסקופי ועוברת תהליך של הקפאה איטית בחנקן נוזלי. במקרה של חולות אונקולוגיות, נשלחות הרקמות למעבדה כדי לשלול הימצאות תאי גידול בתוכן. כשמעוניינים להשתמש ברקמה היא עוברת הליך של הפשרה, ואז היא מושתלת במקומה הטבעי באזור השחלה או בדופן הבטן. עם הזמן מתחילה רקמת השחלה לייצר ביציות חדשות, מה שמאפשר קליטת הריון טבעית. הליך זה נחשב עדיין לניסיוני משום שלמרות שהליך זה נעשה מאות פעמים ברחבי העולם, השתלת רקמת השחלה חזרה בוצעה במספר קטן הרבה יותר של מקרים.

הישנות סרטן

בעבר אירעו מקרים בהם השתלת רקמת השחלה גרמה לחזרת המחלה. בין המקרים שתועדו היה מקרה של חולות עם לוקמיה וכן חולה עם סרקומה על שם יואינג. סיכון חזרת המחלה עלול להתרחש גם בסוגי סרטן אחרים, כמו סרטן הקיבה, סרטן המעי הגס וסרטן רירית הרחם.

היסטוריה

השתלת רקמת שחלה מוקפאת בוצעה לראשונה על ידי ד"ר קוטלוג אוקטאי, בשנת 1999. בספטמבר 2004 דיווח פרופסור דונז מבלגיה על לידה תקינה לאחר הליך זה. בשנת 1997 נלקחו רקמות ממעטפת השחלות במטופלת עם לימפומת הודג'קין והוקפאו בחנקן נוזלי. לאחר מכן עברה האישה טיפולי כימותרפיה שגרמו לה לכשל שחלתי מוקדם. הרקמות הושתלו חזרה בגוף האישה בשנת 2003, וחמישה חודשים לאחר מכן נראו סימנים של מחזור ביוץ רגיל. אחת עשרה חודשים לאחר מכן נכנסה האישה להריון טבעי שהסתיים בלידת חי. עם זאת, נשמעו טענות שאבחון הכשל השחלתי המוקדם היה שגוי.